Suomalais-Venäläinen kauppakamari

Suomalais-Venäläinen kauppakamariyhdistys ry (SVKK) on 3. syyskuuta 1946 perustettu, silloin nimellä Suomalais-neuvostoliittolainen kauppakamari, voittoa tavoittelematon järjestö, joka tarjoaa yrityksille tieto-, toiminta-apu-, vienninedistämis-, koulutus-, tiedotus- ja neuvontapalveluja.

SVKK toimii kaikkien toimialojen parissa ja palvelee kaikkia yrityksiä. Jäsenet ovat kuitenkin erikoisasemassa muun muassa saamalla alennuksia SVKK:n palveluista ja tuotteista sekä muita etuja esimerkiksi tiedotuksessa ja liiketoiminnan edistämisessä. Palvelujen käyttäjistä puolet on pieniä ja keskisuuria yrityksiä, puolet (keski)suuria yrityksiä, joiden pääoma on yli 840 tuhatta euroa. Jäsenistä sen sijaan kaksi kolmasosaa on pieniä ja keskisuuria yrityksiä.

SVKK toimii jäsenistönsä etujärjestönä. SVKK:n hallitus ja toimiva johto pyrkivät vaikuttamaan erilaisissa työryhmissä ja projekteissa kysymyksiin, jotka jarruttavat maiden välisen kaupan kehitystä. Tavoitteena on varmistaa suomalaisten jäsenyritysten sujuva liiketoiminta ja vienti Venäjälle. 

SVKK:n rahoitus tulee useasta eri lähteestä. Oma rahoitus, johon kuuluvat myös jäsenmaksut, muodostaa yli 80 prosenttia, loput vajaa 20 prosenttia tulevat Suomen Työ- ja elinkeinoministeriöltä. SVKK:lla oli vuonna 2010 yli 850 jäsentä, joista suomalaisia noin 700 ja venäläisiä noin 150.

SVKK:n palvelut

Koulutus ja seminaarit
SVKK tarjoaa Venäjän-kaupan koulutusta. Aihealueina voivat olla esimerkiksi henkilöstö- ja taloushallinto, rekrytointi, logistiikka, rahoitus, juridiikka, verotus tai tulli- ja sertifiointikysymykset, yritys- ja tapakulttuuri. Kouluttajina toimivat asiantuntijat Suomesta tai Venäjältä. Varsinaisen koulutusohjelman lisäksi SVKK järjestää tiedotustilaisuuksia ja seminaareja ajankohtaisista aiheista ja esittelee Venäjän alueita ja kaupunkeja ja niiden talouskehitystä ja investointikohteita. SVKK toteuttaa myös räätälöityjä ala- ja yrityskohtaisia koulutusohjelmia eri aihealueilta.

Vienninedistämismatkat
Suomalais-Venäläinen kauppakamari on vuodesta 1999 alkaen järjestänyt räätälöityjä markkinointi-, markkinaselvitys- ja kontaktimatkoja, sekä messumatkoja eri puolille Venäjää. Matkojen tarkoitus on tarjota konkreettista apua suomalaisyritysten kansainvälistymiseen ja liiketoiminnan edistämiseen Venäjän kasvavilla ja uusille aloille ja alueille avautuvilla markkinoilla. Matkoihin on mahdollista hakea työ- ja elinkeinoministeriön vienninedistämistukea, joka kanavoituu SVKK:n kautta osallistujayrityksille.

Valmentavat kansainvälistymishankkeet
SVKK järjestää toimialakohtaisesti suunniteltuja valmentavia kansainvälistymiskampanjoita.
Kampanjoiden tarkoituksena on perehdyttää yrityksiä oman toimialansa markkinoihin, parantaa yritysten vientivalmiuksia sekä kartoittaa potentiaalisia liike- ja yhteistyökumppaneita Venäjällä. Kampanjoiden avulla luodaan myös pohjaa yritysten väliselle verkostoitumiselle ja klusteriajattelulle.

Juridiset palvelut
SVKK:n juristeilta saa käytännön toiminta-apua sekä opastusta ja tietoa yrityksen Venäjän-liiketoimintojen eri tilanteisiin ja vaiheisiin liittyvissä lainopillisissa kysymyksissä.

Markkinapalvelut Venäjällä
SVKK:n markkinapalveluihin kuuluvat Venäjän markkinoiden markkinatutkimukset, venäläisyritysten taustaselvitykset, kiinteistönhaku ja rekrytointiapu Venäjällä.

Taloushallinnon asiantuntijapalvelut
SVKK:n taloushallinnon asiantuntijat auttavat Venäjän verojen ja maksujen laskentaan ja maksamiseen, veromuodon valintaan, sopimusten oikeellisuuteen ja kirjanpitoon liittyvissä ongelmissa. Apua ja tietoa saa myös Venäjän kirjanpito- ja verolainsäädäntöön tulleiden uudistusten ja muutosten selvittelyssä.

Lähteet

Aiheesta muualla 
 Suomalais-Venäläisen kauppakamarin kotisivu

Suomalaiset yrittäjäjärjestöt
Suomen ja Venäjän väliset suhteet
Kansainvälinen kauppa
Elinkeinoelämän järjestöt